Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 203/12/4401	Komárno, 3.4.2012
EEČ : 2-30-45-2012

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Komárno
Rozhodnutie:
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
v čase od 19.30 hod. dňa 16. marca 2011 do 07.00 hod. dňa 17. marca 2011 v XXXXX v areály spoločnosti XXXXX so sídlom XXXXX, XXXXX, IČO: XXXXX odcudzil z  kamióna Mercedes - Benz Actros EČ: XXXXX 3 kusy mosadzných hadicových spojok, z kamióna Mercedes - Benz Actros EČ: XXXXX 3 kusy mosadzných hadicových spojok, z kamióna Mercedes - Benz Actros EČ: XXXXX 2 kusy mosadzných hadicových spojok a z kamióna Mercedes - Benz Actros EČ: XXXXX 4 kusy mosadzných hadicových spojok, ktoré následne v Komárne na ulici XXXXX predal vo výkupni zberných surovín za sumu 36,48 €, ktorým konaním spôsobil spoločnosti XXXXX so sídlom XXXXX, XXXXX, IČO: XXXXX škodu vo výške 406,27 €,

Právna veta:
lebo je trestné stíhanie neprípustné podľa § 9 odsek 1 písmeno f
Odôvodnenie:
	Poverený príslušník PZ Odboru poriadkovej polície Obvodného oddelenia PZ Komárno Okresného riaditeľstva PZ Komárno(ďalej len „policajt) uznesením ČVS: ORP-597/KN-KN-2011 zo dňa 23.8.2011 podľa § 206 ods.1 Tr.por. vzniesol obvinenie XXXXX pre prečin krádeže podľa § 212 ods.1 Trestného zákona  na tom skutkovom základe, ako to vyplýva z výrokovej časti tohto uznesenia.

	Uvedená trestná vec obvineného XXXXX bola uznesením policajta ČVS: ORP-597/KN-KN-2011 zo dňa 18.10.2011 podľa § 21 ods.3 Tr.por. spojená na spoločné konanie s trestnými vecami obvineného vedenými pod ČVS: ORP-398/KN-KN-2011 a ČVS: ORP-234/KN-KN-2011. Spoločné konanie bolo vedené pod ČVS: 597/KN-KN-2011. Vec bola následne z dôvodu vecnej príslušnosti odstúpená na Odbor kriminálnej polície OR PZ Komárno, kde bola vedená pod ČVS: ORP-34/OVK-KN-2012.

	Vyšetrovateľ OKP OR PZ Komárno uznesením ČVS: ORP-34/OVK-KN-2012 zo dňa 8.3.2012 podľa § 21 ods.1 Tr.por. vylúčil trestnú vec obvineného pôvodne vedenú pod ČVS : ORP-597/KN-KN-2011 na samostatné konanie vedené pod ČVS: ORP-178/OVK-KN-2012.

	Spáchanie skutku obvineným bolo preukázané vo veci vykonanými dôkazmi, najmä výpoveďou konateľa poškodenej spoločnosti XXXXX - XXXXX, svedkov XXXXX a XXXXX ako aj listinným dôkazom - potvrdením o výkupe odpadových surovín za hotovosť zo dňa 17.3.2011. Veci odovzdané obvineným do zberne surovín boli dňa 17.3.2011 podľa § 21 ods.1 zákona č. 171/1993 Z.z. o Policajnom zbore v znení neskorších predpisov zaistené príslušníkmi polície, ktoré veci poškodený XXXXX po ich prehliadnutí označil ako veci, ktoré boli poškodenej spoločnosti odcudzené  čase od 19.30 hod. dňa 16. marca 2011 do 07.00 hod. dňa 17. marca 2011. 

	V priebehu vyšetrovania bolo zistené, že spoločníkmi a zároveň konateľmi poškodenej spoločnosti XXXXX XXXXX so sídlom XXXXX, XXXXX, IČO: XXXXX sú XXXXX - otec obvineného a XXXXX - brat obvineného.

	Podľa § 211 ods.1 Tr.por. trestné stíhanie pre trestný čin ublíženia na zdraví podľa § 157 a 158, ohrozovania pohlavnou chorobou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu  podľa  § 221,  podielnictva  podľa  § 231 a 232,  úžery  podľa  § 235,  zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

Z výpovede poškodeného XXXXX zo dňa 06.03.2012 vyplýva, že je otcom obvineného, teda je osobou, ktorá v uvedenej trestnej veci má podľa § 130 Tr.por. právo odoprieť vypovedať a po zákonnom poučení podľa § 211 Tr.por. uviedol, že nesúhlasí s trestným stíhaním svojho syna, obv. XXXXX

Z výpovede poškodeného XXXXX zo dňa 06.03.2012 vyplýva, že je bratom obvineného, teda je osobou, ktorá v uvedenej trestnej veci má podľa § 130 Tr.por. právo odoprieť vypovedať a po zákonnom poučení podľa § 211 Tr.por. uviedol, že nesúhlasí s trestným stíhaním svojho brata, obv. XXXXX.

	Podľa § 9 ods.1 písm.f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

Podľa § 215 ods.1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	S poukazom na skutočnosť, že trestné stíhanie je podmienené súhlasom poškodených, pričom ani jeden z poškodených nedal súhlas na trestné stíhanie obv. XXXXX, bolo potrebné trestné stíhanie podľa § 215 ods.1 písm. d) Trestného poriadku s poukazom na § 9 ods.1 písm. f) Trestného poriadku zastaviť.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Szilvia Töltésy
prokurátorka